Aukio Kölnin päärautatieaseman edustalla.
**Kölnin joukkoahdistelun** aikana uudenvuodenyönä 2015/2016 noin tuhannen pohjoisafrikkalaiseksi tai arabiksi kuvaillun miehen joukko kerääntyi Saksassa Kölnin päärautatieasemalla, jossa useat naiset joutuivat seksuaalisen ahdistelun, varkauksien ja raiskausten uhreiksi. Pienempimuotoisia joukkoahdisteluja tapahtui samaan aikaan myös esimerkiksi Hampurissa ja Stuttgartissa. Viranomaisten toiminta tapahtumien aikana ja sen jälkeen herätti laajaa kritiikkiä Saksassa.

Tapahtumat
----------

Uudenvuodenaattona noin 1 000:n miehen joukko oli kerääntynyt aukiolle Kölnin päärautatieaseman ulkopuolelle ja monet heistä olivat humaltuneita ja aggressiivisia. Saksan poliisi tyhjensi aukion aattoillan aikana ilotulitteiden aiheuttaman vaaran takia, mutta miesjoukko palasi pian aukiolle alkaen ahdistella ja ryöstää naisia. Uhrinsa miehet ympäröivät pieninä joukkoina. Tapahtumien jälkeen on jätetty yli 1000 rikosilmoitusta, joista 384 oli erilaisia seksuaalirikoksia, mukaan lukien kaksi ilmoitettua raiskausta. Tekijöitä kuvailtiin pohjoisafrikkalaisiksi tai arabeiksi. Miesjoukko oli ilmeisesti saapunut paikalle nimenomaisena tarkoituksenaan rikosten toteuttaminen.

Poliisi ei pystynyt pysäyttämään ahdisteluja illan aikana. Silminnäkijöiden mukaan paikalla olleet poliisit vaikuttivat häkeltyneiltä. Saksan poliisiliiton Rainer Wendtin mukaan paikalla ei yksinkertaisesti ollut tarpeeksi poliiseja. Kölnin poliisijohtaja Wolfgang Albersin mukaan poliisi oli kuitenkin varautunut hyvin ja paikalla oli noin 140 poliisia. Saksan liittovaltion poliisin sisäisen raportin mukaan kaikkia uhreja ei voitu auttaa, koska ahdisteluja tapahtui liian monta yhtä aikaa ja asema-aukiolla ollut miesjoukko ei totellut poliisin määräyksiä.

Kölnin ohella pienempimuotoisia joukkoahdisteluja tapahtui uudenvuodenaattona Hampurissa, Stuttgartissa, Münchenissä, Nürnbergissä ja muissa kaupungeissa. Hampurissa tehtiin 195 rikosilmoitusta, joista suurimpaan osaan liittyi seksuaalinen ahdistelu. Poliisin mukaan Hampurin ahdistelut toteutettiin samaan tapaan kuin Kölnissä. Myös Hampurissa uhrit ja silminnäkijät kuvailivat tekijöitä arabeiksi.

Jälkipyykki
-----------

Kölnin pormestari Henriette Reker (vasemmalla) ja poliisijohtaja Wolfgang Albers (keskellä) lehdistötilaisuudessa 5. tammikuuta 2016.
Kölnin poliisi kuvaili Twitter-tilillään 1. tammikuuta uudenvuodenyön viettoa rauhalliseksi.
8. tammikuuta mennessä poliisi oli tunnistanut nimeltä 31 epäiltyä liittyen uudenvuodenyön rikoksiin. Epäillyistä 18 on turvapaikanhakijoita. Heidän joukossaan on yhdeksän algerialaista, kahdeksan marokkolaista, viisi iranilaista, neljä syyrialaista, kaksi saksalaista, sekä serbialainen, irakilainen ja amerikkalainen. Poliisin myöhemmin julkaiseman tiedotteen mukaan pääosa rikoksista epäillyistä on pohjoisafrikkalaisia ja maassa turvapaikanhakijoina tai laittomasti. 18. tammikuuta poliisi ilmoitti tehneensä ensimmäisen pidätyksen ahdisteluihin liittyen. Pidätetty oli algerialainen turvapaikanhakija.

Viranomaisten toiminta tilanteen hoitamisessa herätti laajaa kritiikkiä. Viranomaisia on syytetty muun muassa tapahtumien pimittämisestä ja mediaa on syytetty epäröinnistä tapahtumien uutisoinnissa. Kölnin ahdisteluista alkoi vuotaa tietoja vasta useita päiviä tapahtumien jälkeen. Saksan julkinen televisiokanava ZDF pyysi sosiaalisessa mediassa anteeksi viivyttelyään aiheen uutisoinnissa. Toisaalta mediaa on syytetty myös "toistenväristen" osoittelusta. Kölnin poliisijohtaja Wolfgang Albers erotettiin virastaan.

Saksan liittokansleri Angela Merkel vaati oikeusvaltiolta kovaa reagointia tapahtumiin. Merkel ehdotti myös maahanmuuttoa koskevien lakien kiristämistä. Saksan nykyisen lain mukaan turvapaikanhakijan karkottaminen edellyttää vähintään kolmen vuoden vankeustuomiota. Merkel ehdotti ehdollisen vankeuden riittämistä syyksi karkotukselle. Kölnin pormestari Henriette Reker ehdotti naisille neuvoja ahdistelujen estämiseksi, kuten esimerkiksi käden etäisyyden pitäminen tuntemattomiin henkilöihin. Rekerin kommentteja kritisoitiin uhreja syyllistäviksi. Neuvoa kritisoitiin esimerkiksi Twitterissä aihetunnisteella #einearmlänge eli käsivarren mitta.

Islaminvastainen Pegida-liike ja oikeistopuolue Vaihtoehto Saksalle pitävät tapahtumien syynä maahanmuuttoa. 9. tammikuuta poliisi hajotti Pegidan mielenosoituksen Kölnissä vesitykeillä ja pippurisumutteella. Poliiseja heiteltiin tietojen mukaan ilotulitteilla ja pulloilla. 10. tammikuuta noin 20 hengen joukko hyökkäsi 6 pakistanilaisen kimppuun, jotka joutuivat sairaalahoitoon. Myös kahta syyrialaista ja kolmea guinealaista vastaan hyökättiin erillisissä tapauksissa.

Lähteet
-------

1. 1 2  Cologne sex attacks 'require police rethink' *BBC News*. BBC. Viitattu 7.1.2016. (englanniksi)
2. ↑  Teemu Juhola: Kölnin levottomasta uudenvuodenyöstä tehty jo 379 rikosilmoitusta – suuri osa epäillyistä turvapaikanhakijoita *Yle uutiset*. Viitattu 9.1.2016.
3. 1 2  Damien McGuinness: Russia steps into Berlin 'rape' storm claiming German cover-up *BBC News*. BBC. Viitattu 27.1.2016. (englanniksi)
4. 1 2 3 4  Cologne sex attacks: Search for answers *BBC News*. BBC. Viitattu 7.1.2016. (englanniksi)
5. ↑  Tiina Rajamäki: Kölnin kaltaisiin ahdistelutapauksiin varauduttiin myös Helsingissä – Saksassa epäiltyjä 16, karkotukset mahdollisia *Helsingin Sanomat*.  Arkistoitu 8.1.2016. Viitattu 7.1.2016.
6. ↑  Melissa Eddy: Cologne Mayor’s ‘Arm’s Length’ Advice on Sexual Attacks Stirs Outcry *The New York Times*. Viitattu 7.1.2016. (englanniksi)
7. ↑  Übergriffe an Silvester: De Maizière wirft Kölner Polizei Versagen vor *SPIEGEL ONLINe*. Viitattu 27.1.2016. (saksaksi)
8. 1 2  Cologne police chief removed after New Year Eve attacks *BBC News*. BBC. Viitattu 8.1.2016. (englanniksi)
9. 1 2 3  Cologne attacks: Merkel proposes tougher migrant laws *BBC News*. BBC. Viitattu 9.1.2016. (englanniksi)
10. ↑  Cologne attacks: First suspect held over sex assault claims *BBC News*. BBC. Viitattu 27.1.2016. (englanniksi)
11. 1 2  Tiina Rajamäki: Kölnin joukkoahdistelusta yli sata rikosilmoitusta – ylipormestarin lausunnosta vastalauseiden myrsky: "Kannattaa pitää käsivarren mittainen etäisyys" *Helsingin Sanomat*.  Arkistoitu 9.1.2016. Viitattu 7.1.2016.
12. 1 2  Cologne sex attacks: Police could not cope - report *BBC News*. BBC. Viitattu 7.1.2016. (englanniksi)
13. ↑  Jussi Pullinen: Miksi Kölnin tapahtumat ovat iso uutinen – ja mitä ne Suomessa merkitsevät? *Helsingin Sanomat*.  Arkistoitu 9.1.2016. Viitattu 8.1.2016.
14. ↑  Paula Tapiola: Merkel tukee: Rikoksista tuomitut turvapaikanhakijat karkotetaan – ehdollinen vankeus riittävä syy *Yle uutiset*. Viitattu 9.1.2016.
15. ↑  Cologne Mayor's 'code of conduct' to prevent sexual assault angers many *BBC News*. BBC. Viitattu 7.1.2016. (englanniksi)
16. ↑  Cologne attackers were of migrant origin - minister *BBC News*. BBC. Viitattu 11.1.2016. (englanniksi)